New Normal อาจไม่เกิดขึ้นโดยสมบูรณ์
คุณจะได้รับเงินรางวัล 1 ล้านบาท ถ้าไม่ออกจากบ้าน 1 ปี ถ้าได้ยินข้อเสนอนี้ เราคงคิดว่าน่าสนใจดี และอาจตอบตกลงรับข้อเสนอ  แต่ถ้าเปลี่ยนเงื่อนไข เป็นเวลาเป็น 10 ปี? ห้ามออกจากบ้าน เป็นเวลา 10 ปี  ตอนนี้หลายคนคงเริ่มลังเลใจ  และต่อให้มีสินค้า บริการต่างๆ อำนวยความสะดวกส่งถึงบ้าน
17 เม.ย. 2563

New Normal อาจไม่เกิดขึ้นโดยสมบูรณ์ /โดย ลงทุนแมน
คุณจะได้รับเงินรางวัล 1 ล้านบาท ถ้าไม่ออกจากบ้าน 1 ปี
ถ้าได้ยินข้อเสนอนี้ เราคงคิดว่าน่าสนใจดี และอาจตอบตกลงรับข้อเสนอ
แต่ถ้าเปลี่ยนเงื่อนไข เป็นเวลาเป็น 10 ปี?
ห้ามออกจากบ้าน เป็นเวลา 10 ปี 
ตอนนี้หลายคนคงเริ่มลังเลใจ 
และต่อให้มีสินค้า บริการต่างๆ อำนวยความสะดวกส่งถึงบ้าน
ถ้าหิว ก็สั่งอาหาร ซึ่งบริการโดย Grab, Foodpanda, Line Man 
อยากดูหนัง ก็เปิด Netflix 
เสพความบันเทิงใน YouTube, TikTok
ทำธุรกรรมการเงินผ่าน Mobile Banking
เรียนหนังสือแบบออนไลน์
รวมถึง ทำงานที่บ้าน บนระบบคลาวด์ 
พูดคุยประชุมทางไกล ผ่านแพลตฟอร์มต่างๆ
กิจกรรมหลายด้าน ครอบคลุมทั้ง การงาน การเงิน ความบันเทิง และการเรียนรู้ 
สามารถทำได้ภายในบ้าน ขอเพียงเข้าถึงอินเทอร์เน็ต
แล้วสิ่งเหล่านี้มันจะเป็น New Normal โดยสมบูรณ์จริงหรือ?
คำตอบคือ
ในที่สุดแล้ว
มนุษย์จะยังออกไปทำอะไรนอกบ้านอยู่ดี
และสิ่งอำนวยความสะดวกเหล่านี้ จะไม่มีวันมาทดแทนโลกจริงได้โดยสมบูรณ์..
เรื่องนี้เป็นอย่างไร
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เทคโนโลยีต่างๆ ที่เราได้ใช้ในช่วงกักตัวจากโควิด-19
แม้แต่คนที่กลัวเทคโนโลยี ไม่เคยใช้มาก่อน 
ก็ต้องปรับตัวเข้าหามัน ลองหันมาใช้ ลองเรียนรู้ เพราะความจำเป็น
โควิด-19 จึงเป็นดั่งมือที่มองไม่เห็น ที่คอยเร่งให้เกิดการ “ดิสรัป” ทางธุรกิจ และวิถีชีวิตของผู้คน
พอเรื่องเป็นแบบนี้ เลยทำให้เกิดกระแสทางความคิดที่ว่า หลังจากโควิด-19 จบลง
ทุกอย่างจะไม่เหมือนเดิมอีกต่อไป และเกิดเป็น “New Normal”
New Normal หมายถึงพฤติกรรมของคนในสังคมที่เปลี่ยนแปลงไปในแบบที่ไม่ย้อนกลับมาเป็นแบบเดิม
หลายคนคิดไปไกลว่า
ธุรกิจที่เกี่ยวกับออฟไลน์ เช่น ห้างสรรพสินค้า ร้านค้า ร้านอาหาร 
ตอนหลังโควิด-19 จะไม่มีวันสามารถกลับไปรุ่งเรืองเหมือนเดิมได้
เพราะพฤติกรรมของผู้คนจะไม่กลับไปเป็นเหมือนเดิมอีก 
จากความเคยชิน และเสพติดความสะดวกที่ฝั่งธุรกิจออนไลน์ หรือออนดีมานต์ต่างๆ มอบให้
แต่.. ผลลัพธ์ต่อจากนี้ มันจะเป็นเช่นนั้นจริงๆ หรือเปล่า?
ในความเป็นจริง สิ่งที่เกิดขึ้น
ผู้คนก็ยังต้องการสินค้า บริการ และประสบการณ์จากธุรกิจออฟไลน์อยู่
คนที่ใช้บริการแพลตฟอร์มออนไลน์ตอนโควิด-19 จะมีจำนวนไม่น้อยที่โหยหาชีวิตเดิม
และกลับมาใช้บริการ และทำกิจกรรมแบบเดิมๆ ที่ทำอยู่ในช่วงก่อนหน้านี้
สิ่งที่โควิด-19 ได้ทิ้งร่องรอยทางใจไว้ให้เรา 
มันยิ่งไปกระตุ้นความอยาก “ออกจากบ้าน” และทำ “กิจกรรม” นอกบ้านกันมากขึ้น
ไม่มีใครที่จะสามารถอยู่บ้านไปได้ตลอดเวลา โดยไม่ออกไปไหนเลย
เหมือนตอนที่เราลังเลจะรับข้อเสนอให้อยู่บ้านเป็นเวลา 10 ปี 
แม้จะมีเงิน และสิ่งอำนวยความสะดวกมอบให้ก็ตามที
กี่ครั้ง กี่วันแล้ว ช่วงที่เรากักตัวอยู่ที่บ้าน จู่ๆ ก็คิดถึงวันวาน
วันที่ไปทานบุฟเฟต์-ชาบูกับเพื่อนๆ
วันที่พาแฟนไปดูหนังในโรง
วันที่เดินตากแอร์ในห้างฯ เรื่อยเปื่อย
วันที่เดินชอบปิง สัมผัสเนื้อผ้า สิ่งของได้ตามใจชอบ
วันที่นั่งทานอาหารที่ร้านอาหารกับครอบครัว พร้อมดื่มด่ำกับบรรยากาศภายในร้าน
วันที่เข้าร้านหนังสือ แล้วหยิบหนังสือสักเล่ม มาสัมผัสหน้าปก
วันที่ออกไปสังสรรค์กับเพื่อนฝูงในค่ำคืนยามราตรี
วันที่จะสามารถโบยบินท่องเที่ยวไปในต่างแดน แบบที่ใฝ่ฝัน
และวันที่จะสามารถออกไปไหนมาไหนได้ โดยไม่ต้องสวมหน้ากาก จะกลับมาเมื่อไหร่..
ซึ่งเรื่องเหล่านี้ เราไม่ใช่แค่นึกถึง แต่หลายคนยังให้คำมั่นกับตัวเองว่า 
หลังสถานการณ์ทุกอย่างจบ จะต้องก้าวออกจากบ้าน เพื่อไปทำสิ่งต่างๆ ให้ได้
และยิ่งนานวันเข้า ความอยากเหล่านี้ก็ยิ่งเพิ่มขึ้นเป็นทวีคูณ..
ดังนั้น หลังจากโควิด-19 จบ
พฤติกรรมของผู้คน อาจไม่ได้เปลี่ยนไปอย่างถาวร 
บางพฤติกรรมอาจเปลี่ยนเพียงเรื่องชั่วคราว เพราะความจำเป็น
ยอดสั่งอาหารถึงบ้านที่พุ่งพรวดช่วงนี้อาจเป็นแค่ Outlier ทางสถิติ
ยอดส่งเสื้อผ้าถึงบ้านที่ล้นกล่องช่วงนี้ก็อาจเป็นแค่เหตุการณ์พิเศษ
คนที่เตรียมสต็อก พนักงานไว้รองรับออนไลน์ เมื่อเหตุการณ์จบอาจไม่มีออเดอร์มากอย่างที่พวกเขาคิด
เพราะเราหลายคนไม่ได้จะทิ้ง วิถีชีวิตแบบเดิมๆ ไปอย่างเด็ดขาด
เพียงแต่ เรากำลังเพิ่ม หรือยอมรับวิถีชีวิตใหม่ๆ เข้ามาในชีวิตมากขึ้นเท่านั้น
นอกจากนี้หลายคนก็เริ่มยอมรับว่า
งานบางงาน กิจกรรมบางอย่าง 
การได้พบปะพูดคุย และทำงานร่วมกันต่อหน้าจริงๆ 
จะมีประสิทธิภาพมากกว่า การนั่งทำงานคนเดียวที่บ้าน
วิถีชีวิตแบบนอกบ้าน 
การเจอกันต่อหน้า การสัมผัสของจริง และประสบการณ์ในชีวิตประจำวัน
อาจกำลังเป็นสิ่งที่เรา “อัดอั้น” และ “โหยหา” มาโดยตลอดเวลาที่กักตัวอยู่
เพราะกิจกรรมเหล่านี้ สนองสิ่งที่เป็นพื้นฐานของมนุษย์
พื้นฐานที่ฝั่งรากลึกลงใน DNA ของเราทุกคน
นั่นคือ “มนุษย์เป็นสัตว์สังคม”
และการอยู่แต่บ้าน อยู่แต่บนโลกเสมือน หรือออนไลน์
ไม่สามารถสนองความต้องการพื้นฐานของมนุษย์ได้ทั้งหมด
ซึ่งสุดท้ายแล้ว สิ่งที่เราต้องการจริงๆ อาจเป็นแค่
ให้โลกกลับไปจุดเดิม
จุดที่เราได้ใช้ชีวิตแบบเดิมๆ ก็เท่านั้นเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -